0114.xml
بھارت کو انگلینڈ کے ہاتھوں مانچیسٹر ٹیسٹ میں اننگز اور 54 رنز کی ذلت آمیز شکست
مانچیسٹر ۔ 9 اگست (اے پی پی) انگلینڈ نے بھارت کو چوتھے ٹیسٹ میں اننگز اور 54 رنز کی بدترین شکست دے کر پانچ میچز کی سیریز میں 2-1 کی برتری حاصل کر لی۔ میچ کا فیصلہ تیسرے ہی روز ہوگیا۔ بھارتی بیٹنگ لائن دوسری اننگز میں بھی ریت کی دیوار ثابت ہوئی اور پوری ٹیم 161 رنز بناکر پویلین واپس لوٹ گئی۔ آر ایشون 46 رنز کے ساتھ ٹاپ سکورر رہے۔ معین علی نے 4 کھلاڑیوں کو میدان بدر کیا۔ اس سے قبل انگلش ٹیم اپنی پہلی اننگز میں 215 رنز کی برتری کے ساتھ 367 رنز بناکر آؤٹ ہوگئی تھی۔ پہلی اننگز میں 6 وکٹیں حاصل کرنے پر سٹورٹ براڈ کو مرد میدان قرار دیا گیا۔ تفصیلات کے مطابق ہفتہ کو اولڈ ٹریفورڈ، مانچیسٹر میں ٹیسٹ کے تیسرے روز انگلینڈ نے اپنی پہلی نامکمل اننگز 237 رنز 6 کھلاڑی آؤٹ پر دوبارہ شروع کی تو پوری ٹیم 215 رنز کی سبقت کے ساتھ 367 رنز بناکر آؤٹ ہوگئی۔ جو روٹ نے 77 اور جوز بٹلر نے 70 رنز کی عمدہ اننگز کھیلی۔ بھارت کی طرف سے بھونیشور کمار اور ورن ایرن نے تین تین جبکہ پنکج سنگھ نے دو کھلاڑیوں کو آؤٹ کیا۔ دھونی الیون نے اپنی دوسری اننگز 215 رنز خسارے کے ساتھ دوبارہ شروع کی تو اس کے بلے باز ایک بار پھر انگلش باؤلنگ اٹیک کو جم کر نہ کھیل سکے اور وقفے وقفے سے آؤٹ ہوتے رہے۔ ٹاپ اور مڈل آرڈر بری طرح ناکام رہا۔ ایشون نے سب سے زیادہ 46 رنز بنائے اور آؤٹ نہیں ہوئے، مرلی وجے اور گوتم گمبھیر 18 ، 18 ، چیتشوار پجارا 17 ، ویرات کوہلی 7 ، اجنکیا راہانے ایک، ایم ایس دھونی 27 ، روندرا جدیجا 4 ، بھونیشور کمار 10 ، ورن ایرن 9 اور پنکج سنگھ بغیر کوئی رن بنائے آؤٹ ہوئے۔ انگلینڈ کی جانب سے معین علی سب سے کامیاب باؤلر رہے انہوں نے 4 وکٹیں حاصل کیں، جمیز اینڈرسن اور کرس جورڈن نے دو، دو کھلاڑیوں کو آؤٹ کیا۔
APP
09.08.14
0114p.xml
دوسری اننگز میں 161رنز پر ڈھیر،اسپنر معین علی4 وکٹیں لے اڑے،میچ کے تیسرے ہی روز فیصلہ ہو گیا، پیزبان کو سیریز میں سبقت
مانچسٹر(اسپورٹس ڈیسک) لاغر بھارتی بیٹنگ منہ کے بل گر پڑی ،انگلینڈ نے اولڈ ٹریفورڈ ٹیسٹ تیسرے ہی روز اننگز اور54 رنز سے جیت لیا ، 215 کے خسارے میں جانے والی مہمان ٹیم دوسری اننگز میں 161 پر ڈھیر ہو گئی ، معین علی ایک بار پھر 4 وکٹیں لے اڑے،جیمز اینڈرسن اور کرس جورڈن2 ، 2 شکار کرنے میں کامیاب ہوئے،میزبان ٹیم کو سیریز میں2-1 سے سبقت حاصل ہو چکی ہے۔ تفصیلات کے مطابق پہلی اننگز میں 215 کے خسارے کا دباؤ لیے میدان میں اترنے والی بھارتی ٹیم کو دوسری باری میں بھی کسی موقع پر استحکام نصیب نہ ہوا،میزبان اٹیک زخمی پیسرا سٹورٹ براڈ کے بغیر بھی مہلک ثابت ہوا ، پہلی وکٹ 26کے مجموعی سکور پر گری جب مرلی وجے 18رنز بنا کر کرس ووکس کی گیند پر ایک بی ڈبلیو ہوئے ، گوتم گھمبیر بھی اتنا ہی سکور کر پائے تھے کہ جیمز انڈرسن کا شکار بن گئے ،کیچ وکٹ کیپر جوز بٹلر نے تھاما ،53 کے ٹوٹل پر ہی چتیشور پجارا (17) کومعین علی نے ایل بی ڈبلیو کیا ،ٹاپ تھری کی رخصتی کے بعد پارٹ ٹائم سپنر نے اپنی ہی بولنگ پر کیچ تھام کر اج نکیاراہنے(1) کر بھی چلتا کر دیا ،اس وقت ٹیم کا ٹوٹل تک پہنچا تھا،اسی سکور پر ویرات کوہلی (7)کی بساط لپیٹنے کیلیے جیمز اینڈرسن نے ای این بیل کا سہارا لیا ،صرف5 رنز کے اضافہ سے رونیدرا جڈیجا کی اننگزکا پر4 اختتام ہو گیا،انھیں کرس جورڈن نے معین علی کی مدد سے میدان بدر کیا۔ صرف 13 رنز کر سفر میں5 وکٹیں گرنے کے بعد کپتان دھونی نے ٹیم کی سنچری تو مکمل کرا دی لیکن 27کے انفرادی سکور پر اسپنر کا چوتھا شکار بن گئے ،کیچ گیری بیلنس نے لیا ،بھونیشور کمار 10 پر رن آؤٹ ہوئے ،جورڈن نے ورون ارون کو9 رنز پر ٹھکانے کرنے کیلیے جوز بٹلر کا سہارا لیا ،پھر اگلی ہی گیند پر پنکج کی بیلز بھی اڑا دیں۔پہلی اننگزمیں152 رنز بنانے والی بھارتی ٹیم اس بار46 اوورز میں161 پر ڈھیر ہو کراننگز او54 رنز کی خفت کا شکار ہوئی ،روی چندرن ایشون46 رنز کی مزاحمت کسی کام نہ آئی ۔اس سے قبل انگلینڈ نے6 وکٹ پر237 رنز سے انگز کا دوبارہ آغاز کیا ،گذشتہ روز کے ناقابل شکست بیٹسمین جوئے روٹ77 اور جیمز بٹلر 70رنز بنا کر آؤٹ ہوئے ،دونوں کی شراکت میں134 رنز بنے ،پنکج سنگھ نے انھیں آؤٹ کر کے بالآخر ٹیسٹ کرکٹ میں کامابی کا مزہ چکھ لیا ،اسٹورٹ براڈ 12پر ریٹائر ڈہرٹ ہوئے، جیمز انڈرسن9 کوجڈیجا نے آؤٹ کیا ،کرس ووکس 26 پر ناٹ آؤٹ رہے ،انگلش اننگز کا اختتام367 پر ہوا۔
daily_waqt
10.09.14